Aharon Dolgopolsky
Aharon Dolgopolsky var en russisk-israelsk sprogforsker, tilknyttet Haifa Universitet fra 1976. Samtidig med − men uafhængigt af − Vladislav Illitj-Svitytj lagde han i 1960'erne grunden til det systematiske studium af storætten nostratisk; senere blev de to ført sammen af Vladimir Dybo, og den fælles forskerkreds, der opstod, blev kendt som Moskvaskolen.
Efter Illitj-Svitytjs død fortsatte Dolgopolsky arbejdet og har bl.a. forsøgt at tidsfæste en nostratisk kultur i The Nostratic Macrofamily and Linguistic Palaeontology (2000). Dolgopolskys omfattende værk om nostratisk Nostratic Dictionary udkom i en onlineudgave 2008.